b'\n_START_ARTICLE_\nViranhoitom\xc3\xa4\xc3\xa4r\xc3\xa4ys\n_START_PARAGRAPH_\nViranhoitom\xc3\xa4\xc3\xa4r\xc3\xa4ys on kunnan, kuntayhtym\xc3\xa4n, evankelis-luterilaisen kirkon tai seurakunnan viranhaltijalle annettava asiakirja, josta ilmenev\xc3\xa4t h\xc3\xa4nen virkasuhteeseen ottamiseensa liittyv\xc3\xa4t tiedot. Se voi olla p\xc3\xb6yt\xc3\xa4kirjanote virkaan ottamisp\xc3\xa4\xc3\xa4t\xc3\xb6ksest\xc3\xa4 tai muu kirjallinen viranhoitom\xc3\xa4\xc3\xa4r\xc3\xa4ys. Asiakirjan antaa ty\xc3\xb6nantajaa edustava henkil\xc3\xb6 viipym\xc3\xa4tt\xc3\xa4 ja mahdollisuuksien mukaan ennen virantoimituksen alkamista. Kirkolliselle viranhaltijalle sen antaa tuomiokapituli. Viranhoitom\xc3\xa4\xc3\xa4r\xc3\xa4yksest\xc3\xa4 tulee ilmet\xc3\xa4 ainakin viranhaltijan virkanimike, virkasuhteen kesto, m\xc3\xa4\xc3\xa4r\xc3\xa4aikaisuuden peruste, mahdollinen koeaika, virantoimituksen alkamisen ajankohta, p\xc3\xa4\xc3\xa4asialliset teht\xc3\xa4v\xc3\xa4t ja palkkauksen perusteet. Tavallisesti viranhoitom\xc3\xa4\xc3\xa4r\xc3\xa4yksest\xc3\xa4 ilmenee my\xc3\xb6s ty\xc3\xb6nantajan nimi sek\xc3\xa4 viranhaltijan nimi, henkil\xc3\xb6tunnus, osoite, koulutus, verotuskunta ja vuosiloman m\xc3\xa4\xc3\xa4r\xc3\xa4ytymisperusteet._NEWLINE_Evankelis-luterilaisessa kirkossa virkasuhteeseen otettavalle on viipym\xc3\xa4tt\xc3\xa4 annettavan viranhoitom\xc3\xa4\xc3\xa4r\xc3\xa4yksen lis\xc3\xa4ksi annettava selvitys virkasuhteen keskeisist\xc3\xa4 ehdoista, jos virkasuhteen kesto on v\xc3\xa4hint\xc3\xa4\xc3\xa4n kuukausi. Selvitys tulee antaa viimeist\xc3\xa4\xc3\xa4n ennen ensimm\xc3\xa4isen t\xc3\xa4yden palkanmaksukuukauden loppua. Selvityst\xc3\xa4 ei kuitenkaan tarvitse antaa, jos tiedot ilmenev\xc3\xa4t viranhoitom\xc3\xa4\xc3\xa4r\xc3\xa4yksest\xc3\xa4. Viranhoitom\xc3\xa4\xc3\xa4r\xc3\xa4ys korvaa aiemmin k\xc3\xa4yt\xc3\xb6ss\xc3\xa4 olleen virkam\xc3\xa4\xc3\xa4r\xc3\xa4yksen ja valtakirjan, jollainen annettiin kirkkoherralle, kappalaiselle, kanttorille ja vakinaiselle lehtorille. Ty\xc3\xb6suhteeseen otettavalle ty\xc3\xb6ntekij\xc3\xa4lle ei anneta p\xc3\xb6yt\xc3\xa4kirjanotetta, vaan h\xc3\xa4nen kanssaan tehd\xc3\xa4\xc3\xa4n aina ty\xc3\xb6sopimus. Suomen ortodoksisen kirkon ja seurakuntien virkasuhteet muuttuivat ty\xc3\xb6sopimussuhteiksi vuoden 2007 alussa. Siksi ty\xc3\xb6ntekij\xc3\xb6ille ei anneta viranhoitom\xc3\xa4\xc3\xa4r\xc3\xa4yst\xc3\xa4._NEWLINE_Kunnallinen virkasuhde alkaa sit\xc3\xa4 koskevan p\xc3\xa4\xc3\xa4t\xc3\xb6ksen tekemisest\xc3\xa4 eli esimerkiksi viranhoitom\xc3\xa4\xc3\xa4r\xc3\xa4yksen antamisesta. Virkasuhteen alkamisesta l\xc3\xa4htien p\xc3\xa4\xc3\xa4t\xc3\xb6s velvoittaa sek\xc3\xa4 ty\xc3\xb6ntekij\xc3\xa4\xc3\xa4 ett\xc3\xa4 ty\xc3\xb6nantajaa. Virkasuhteesta voi vapautua esimerkiksi irtisanomisella, irtisanoutumisella, virkasuhteen purkamisella, el\xc3\xa4kkeelle siirtymisell\xc3\xa4 tai m\xc3\xa4\xc3\xa4r\xc3\xa4aikaisen viranhaltijan toimikauden p\xc3\xa4\xc3\xa4ttymisell\xc3\xa4. Virkasuhteesta ei voi vapautua ilmoittamalla peruuttavansa viran vastaanottamisen. Virkasuhteen alkamishetki eroaa tavallisesti virantoimituksen alkamishetkest\xc3\xa4. Virantoimitus alkaa silloin, kun viranhaltija tai vaikkapa virkasuhteinen tuntiopettaja ryhtyy hoitamaan ty\xc3\xb6teht\xc3\xa4vi\xc3\xa4\xc3\xa4n. Sen ajankohdan m\xc3\xa4\xc3\xa4r\xc3\xa4\xc3\xa4 ty\xc3\xb6nantajan edustaja ja siit\xc3\xa4 hetkest\xc3\xa4 alkaa viranhaltijan virantoimitusvelvollisuus._NEWLINE_Valtion virkamiehille ei anneta viranhoitom\xc3\xa4\xc3\xa4r\xc3\xa4yst\xc3\xa4, vaan heille annetaan todistukseksi nimitt\xc3\xa4misest\xc3\xa4 nimitt\xc3\xa4miskirja eli nimityskirja.'